Betogers maak amok in Grahamstad, PEMakhanda is Dinsdag tot byna stilstand gebring (Foto: Sanele Mnyamana, Twitter) Chaos het Dinsdag in Makhanda (Grahamstad) en Gqeberha (Port Elizabeth) in die Oos-Kaap geheers toe gemeenskapslede en taxi-operateurs vroegoggend hierheen opgeruk het. Betogers het ondernemings in Makhanda tot stilstand gebring, terwyl talle paaie in Gqeberha weens betogings gesluit was. Betogers het selfs ŉ petrolbom na Makhanda se departement van sanitasie en vullisverwydering geslinger. Verskeie paaie in albei gebiede was ook ontoeganklik. Inwoners van Makhanda is vies oor die Makana- plaaslike munisipaliteit se swak dienslewering. Dié betogings het reeds Maandag begin en duur tans voort. In Gqeberha is die optogte deur taxi-drywers gelei, maar niemand is nog seker wat presies hul griewe is nie. Anele Mjekula, woordvoerder van die Makana- plaaslike munisipaliteit, sê die betogers het vroeg Dinsdagoggend na die munisipaliteit se departement van omgewingsake en vullisverwydering se kantore opgeruk en dit met ŉ petrolbom bestook. “Weens die brandweer se vinnige reaksie kon die brand wat deur die petrolbom veroorsaak is, gou in bedwang gebring word. Die brand het toe nie veel skade aan die kantore aangerig nie,” het Mjekula gesê. Bobby Stevenson, DA-lid van die Oos-Kaapse wetgewer, vertel munisipale amptenare is ook gedreig en met geweld uit munisipale geboue verwyder. Betogers het boonop die dorp ingevaar en winkeleienaars gedwing om hul winkels te sluit. Skole is tot stilstand gebring en kinders is vir hul eie veiligheid tuis gehou. Die polisie moes traangas en skokgranate gebruik om ontstoke betogers uitmekaar te probeer jaag. Die N2-snelweg tussen Nanaga en Grahamstown is versper (Foto: Port Elizabeth Traffic Updates, Twitter) Die N2 tussen Nanaga en Makhanda was Dinsdagmiddag vir verkeer gesluit. Omtrent 1 000 betogers van Gqeberha het ŉ vragmotor op dié pad gekaap en geplunder. Mjekula sê vullisverwydering word weens die betogings ontwrig en dié diens sal eers hervat word wanneer die betogings tot ŉ einde kom. “Ons doen ŉ beroep op inwoners en ondernemings om hul vullissakke binne hul erwe te hou tot verdere kennisgewing,” sê Mjekula. ‘n Vragmotor is op die N2, digby PE, gekaap en geplunder (Foto: Port Elizabeth Traffic Updates, Twitter) Mjekula sê die betogings het oor die algemeen ŉ negatiewe uitwerking op die munisipaliteit se dienslewering. Weens veiligheidsredes kan die munisipaliteit nie sy voertuie gebruik om basiese dienslewering uit te voer nie. “Die munisipaliteit het simpatie met die gefrustreerde inwoners. Ons begryp ook dat hulle die reg het om te betoog, maar dit moet binne die wet gedoen word. Ons wil die inwoners verseker dat ons hul kwessies sal ondersoek en aanpak.” In Gqeberha is kalmte vroeg Dinsdagmiddag herstel en die meeste paaie weer oopgestel. Markmen-brug in Port Elizabeth (Foto: Port Elizabeth Traffic Updates, Twitter) Kapt. André Beetge, woordvoerder van die polisie, sê altesaam sewe mense is in hegtenis geneem vir die beskadiging van infrastruktuur. “Die betogings is deur taxi-operateurs gelei. Daar is egter nog nie duidelikheid oor wat hul spesifieke griewe is nie,” sê Beetge. Stevenson het betogings in albei plekke veroordeel. Hy sê die verantwoordelikheid hiervoor moet voor die deure van die regering gelê word, op plaaslike én provinsiale vlak. “Die regering versuim al jare lank om die mislukte diensleweringskwessies aan te pak,” sê Stevenson. “Die provinsiale regering verkies ook om onbekwame kaders te verdedig, eerder as om ag te gee op die inwoners se pleidooie.” Koyana Street Port Elizabeth @_ArriveAlive @AlgoaFMNews @HeraldPE @RNEWSZA @FmLuister @JanineCLee pic.twitter.com/Wpw9i9EEHt — Port Elizabeth Traffic Updates (@trafficupdatePE) May 25, 2021 Nooitgedacht Road Booysens Park @_ArriveAlive @AlgoaFMNews @HeraldPE @RNEWSZA @FmLuister @jacquesbrand @EWNTraffic @GardmedPE @JanineCLee pic.twitter.com/n08kWmunSR — Port Elizabeth Traffic Updates (@trafficupdatePE) May 25, 2021